runetrust/blame-folketinget-dk huggingface dataset:
Karina Adsbøl (DD), 2024-05-15:
Først og fremmest tak for en rigtig god debat, og ikke mindst tak til Liberal Alliance for sammen med Det Konservative Folkeparti og Dansk Folkeparti at støtte forslaget.
Nu har man meget debatteret økonomi, og jeg vil bare lige sige noget i forbindelse med det svar, jeg har her fra ministeren, hvor der står, og jeg citerer: I forlængelse af svar på spørgsmål 163 kan jeg oplyse, at det med udgangspunkt i de gældende regler i dagtilbudsloven om økonomisk fripladstilskud til en plads i dagtilbud samt beregning heraf ikke er muligt at skønne over udgifterne ved at give et økonomisk fripladstilskud til forældre med børn i private pasningsordninger.
Så jeg tænker bare, at man, hvis tilskuddet følger barnet, uanset om det er privat eller offentligt, jo vel så også må gå ud fra, et det i princippet må give det samme, men det handler for os netop også om at give lige muligheder, hvilket jeg, som jeg også sagde i min begrundelse, synes er vigtigt, og det er netop også vigtigt, når man tænker på sammenhængen mellem land og by, herunder vores landdistrikter, hvor vi jo somme tider også ved at der er nogle udfordringer og at mange forældre, hvis de ikke lige får et tilbud, der er i nærheden af dem, så ofte vælger den private pasningsmulighed, hvis der er en i nærheden af der, hvor de bor.
Jeg synes, at vi skylder familierne at gøre det her, og grunden til, at jeg blev opmærksom på det, var faktisk, at jeg først fik en henvendelse fra en borger, og som ny ordfører på det her område – jeg har ikke siddet som ordfører på området igennem så lang tid – tænkte jeg, at jeg bliver nødt til at stille nogle spørgsmål til ministeren om det.
Derudover har vi i Børne- og Undervisningsudvalget også fået en henvendelse om det, som jeg egentlig også syntes var relevant, og jeg begyndte så at grave i det.
For i baggrundsmaterialet kunne jeg jo ikke lige se at der lå noget fra Venstre, men da jeg så foretog en googlesøgning, kunne jeg godt huske, at fru Ellen Trane Nørby havde haft noget lignende.
Derfor synes jeg jo også, det er lidt underligt, hvis Venstre ikke støtter det her, også set i lyset af at fru Anni Matthiesen igennem lang tid har skrevet indlæg om det.
Men man er jo så i en regering, som måske har lidt imod private pasningsordninger.
Men man kan jo netop også sige, at det, hvis pengene fulgte barnet, hvad jeg også kunne forstå er Venstres ønske, jo så vil gå lige op, hvad enten det er en offentlig eller som her en privat pasningsordning.
Men jeg siger tak for debatten i dag, og jeg håber, at vi kan komme lidt længere, eller at Venstre om ikke andet måske i sidste ende kan vælge at trykke på den grønne knap og støtte det.
Det kunne virkelig være ønskeligt her fra Danmarksdemokraternes side.
Så tak for ordet, og tak for debatten.
Helene Liliendahl Brydensholt (ALT), 2024-05-15:
Jeg tænker, at jeg beholder min sidemakker, og så siger jeg ja tak til kaffe.
Lotte Rod (RV), 2024-05-15:
For jeg er jo interesseret i, at vi kommer i gang med skolemad.
Så det kan også godt være, at første skridt kunne være, at vi kunne lave nogle forsøg i nogle kommuner.
Vil regeringen være med til at prioritere, at vi sætter gang i skolemad?
Men det er da også, fordi vi stadig væk ikke tager børneområdet alvorligt nok.
Vi ville da aldrig finde os i det samme på skoleområdet, og min pointe er bare, og det er det, der er vores pointe i Radikale Venstre, at vi skal tage små børn lige så alvorligt som store børn.
Jeg synes, at en ting, der mangler lidt i den her debat, er, at vi jo i virkeligheden burde prioritere sådan, at de børn, der vokser op i de mest sårbare familier, lige præcis burde være dem, som får de pædagoger, som har den allerhøjeste faglighed.
Alex Ahrendtsen (DF), 2024-05-15:
Tak, formand.
Frihed og fleksibilitet er en god ting for danske familier, og hvad der skaber frihed og fleksibilitet, er vi i Dansk Folkeparti som udgangspunkt altid for.
Dette beslutningsforslag fra Danmarksdemokraterne er et glimrende lille forslag.
Vi støtter det i Dansk Folkeparti.
Karina Adsbøl (DD), 2024-05-15:
Altså, jeg byder gerne ordføreren på kaffe, for jeg er nemlig helt enig i, at man selvfølgelig skal have tillid til, at forældrene vælger det pasningstilbud, der passer bedst til deres børn.
Det handler det jo netop også om, når man giver frie valgmuligheder.
Udfordringen er jo så bare her, at tilskuddet ikke følger med, hvis man vælger en privat pasningsordning, og det er sådan set det, vi ønsker at forældrene skal have mulighed for at få.
Så et er, at jeg synes, at Alternativets ordfører skulle have en ny sidemakker; det andet er, at vi så gerne byder på kaffe hos Danmarksdemokraterne.
Helene Liliendahl Brydensholt (ALT), 2024-05-15:
Tak for det.
Her på papiret, jeg har liggende foran mig, står egentlig, at jeg skal sige, at vi er for forslaget, og det kan også godt være, at vi ender med at være det, men jeg vil også sige, at der er kommet nogle fine nuancer frem i debatten her i dag, og jeg sad også lige og havde en lille samtale med min sidemakker fra SF, som alligevel har gjort mig lidt i tvivl om, om det er rigtigt at stemme for det her.
Som udgangspunkt er vi jo i Alternativet for mangfoldige pasningsordninger, og vi ønsker også, at pengene skal følge barnet, og at der skal være bedre muligheder for at hjemmepasse osv., og derfor tænkte jeg også som udgangspunkt, at det her var et forslag, vi skulle stemme for.
Men jeg kan godt blive lidt nervøs for graden af tilsyn i de private pasningsordninger, og det er jo, fordi jeg mest af alt kerer mig om børnene, og for, at børnene, hvis man blåstempler, at man får mere af det her, uden at man så stiller yderligere krav til det, kan ende steder, hvor de ikke får den omsorg og tryghed, som de har brug for.
Så det, jeg bare prøver at sige, er, at jeg lige har brug for lidt mere betænkningstid, før jeg kan melde klart ud, om Alternativet støtter forslaget eller ej; jeg bliver simpelt hen nødt til at læse mig lidt mere ned i det og gøre mig nogle flere overvejelser.
Tak for det.
I Alternativet lytter vi til alle gode argumenter fra både den ene og den anden side af salen.
Jeg synes også, at Danmarksdemokraterne har motiveret forslaget rigtig fint, og Venstres ordfører sagde jo også nogle gode ting, selv om de ikke ender med at stemme for forslaget, og sådan kunne jeg blive ved.
Jeg synes egentlig, at der er blevet sagt kloge ting heroppe fra talerstolen hele vejen rundt, og det gør bare, at jeg egentlig har brug for at tænke mig om en ekstra gang og lige vende det med min gruppe.
Karina Adsbøl (DD), 2024-05-15:
Ja, det kunne godt være, at ordføreren skulle have en ny sidemakker i Folketingssalen.
Men jeg vil da også gerne appellere til ordføreren om at stemme for, for i de her tider snakker man meget om bureaukrati og det ene og det andet og det tredje; men her er det altså forældre, der vælger en pasningsordning til deres barn.
Nogle gange er de også tvunget til det, fordi der ikke er andre muligheder.
Men forældre er jo dem, der kender deres barn bedst – det må vi jo gå ud fra.
I min optik ville forældre jo ikke aflevere deres barn et sted, som de ikke ville være tryg ved, eller også ville man da i hvert fald hurtigst muligt finde et andet sted, uanset om det er offentligt, privat, eller hvad det er.
Er ordføreren ikke enig i det?
Helene Liliendahl Brydensholt (ALT), 2024-05-15:
Jo, det er jeg som udgangspunkt meget enig i, og det var også derfor, at vi i Alternativet umiddelbart havde tænkt os at stemme for, for det er jo netop vigtigt, at familierne selv kan bestemme, hvordan de indretter deres liv, og hvad der giver mest mening i forhold til deres børns behov og familiens behov
Jeg tænker også, at langt de fleste forældre jo ville reagere, hvis deres børn var et sted, hvor de ikke trivedes.
Lige nu ser dagtilbudsområdet og børnepasningsområdet ud på en måde, hvor jeg egentlig tror, at mange forældre, der har børn i vuggestue eller børnehave eller måske også i dagpleje eller i en privat pasningsordning, faktisk ikke helt hundrede procent kan sige, at de bare synes, at det er helt fjong der, hvor de afleverer deres børn.
Kim Edberg Andersen (DD), 2024-05-15:
Tak for det.
Det er nok mest en replik, for selv om jeg har stor respekt for SF's ordfører, bliver jeg bare nødt til at stole på, at Alternativet ikke lader sig forføre af venstrefløjens ord om, at det kun er staten osv., og at man så følger mavefornemmelsen for et grønt parti midt i dansk politik.
Man må aldrig lade sig forføre, selv om de er meget smigrende i SF – man skal aldrig lade sig overtale af dem.
Så følg endelig den første indstilling og stem for forslaget.
Tak for det.
Susie Jessen (DD), 2024-05-16:
Som halvt englænder er jeg også meget optaget af, hvad man kan og siger man kan i Danmark, i forhold til hvad man siger man kan i andre lande.
Altså, jeg er halvt fra et land, hvor det er normalt, at der ligger universitetsmiljøer ude på landet, og det er fantastisk; man laver det til campusområder, og man gør det til en ting.
Det synes jeg godt man kunne søge lidt inspiration i i Danmark.
Altså, der er sådan en enorm centraliseringsmentalitet i Danmark, som jeg synes vi skal ryste af os.
Anders Kronborg (S), 2024-05-16:
Jeg kan jo se de positive konsekvenser af den aftale, som regeringen lavede tilbage i 2001.
Jeg kan jo se, hvordan erhvervslivet tager ejerskab af et studiemiljø i Esbjerg og poster penge ind i et studiemiljø, og jeg kan se, at studerende tilvælger de nye uddannelser i Esbjerg.
Så i virkeligheden er det her forslag, som Liberal Alliance kommer med, jo et tilbageskridt; det er et slag i hovedet på alle de frivillige erhvervsdrivende, som støtter op om det her.
Så derfor vil jeg bare kvittere over for Danmarksdemokraterne for at stemme imod det her med et brag.
Susie Jessen (DD), 2024-05-16:
Nej, det er jeg ikke.
Jeg synes, at man kan se masser af bragende gode eksempler på, at den her aftale har skabt nogle rigtig positive ting for de områder, som de her uddannelser er blevet flyttet ud til.
Så jeg synes, at det her er en god aftale.
Som jeg sagde bl.a. omkring læger og jura i Esbjerg, håber jeg på, at det her kan skabe nogle egentlige studiemiljøer.
Jeg håber da også, at vi i fremtiden kan kigge på, hvor arbejdspladserne er, og så lad os dog sætte de uddannelser ud, som flugter med de arbejdspladser.
Lad os da lige få Energistyrelsen lidt længere ud.
Anders Kronborg (S), 2024-05-16:
Jeg vil bare kvittere for de, synes jeg, meget, meget positive takter, som ordføreren har, når ordføreren bl.a. nævner netop kvaliteten ved at have en jurauddannelse i Esbjerg.
Konsekvenserne af den aftale, som Liberal Alliance nu vil annullere, var jo, at man flyttede 50 studiepladser fra SDU Odense og rykkede dem til Esbjerg.
Og uddannelsen i Esbjerg er startet enormt flot op med 478 ansøgninger til de første 50 pladser.
Er ordføreren enig med mig i, at det simpelt hen er at ødelægge en succes, når Liberal Alliance fremsætter et forslag som det her?
Anne Hegelund (EL), 2024-05-16:
Altså, det er jo det, vi er bekymrede for omkring hele aftalen, nemlig at det ikke ender med, at man kan læse flere forskellige ting flere forskellige steder, men at det bare betyder enten dårligere uddannelseskvalitet, eller at man simpelt hen er nødt til at lukke nogle uddannelser.
Og det kommer der jo ikke flere uddannelsesmuligheder ud af – heller ikke uden for de større byer.
Er ordføreren ikke bekymret for, at de gode intentioner, ordføreren har, ikke er det, der bliver til virkelighed derude?
Susie Jessen (DD), 2024-05-16:
Som jeg også har givet udtryk for, er vi ikke enige i det her beslutningsforslag fra Liberal Alliance; det er vi ikke, ligesom man i Socialdemokratiet heller ikke er enige i alt fra deres fløj, hvis man stadig kan snakke om fløje nu om dage.
Men det er vi ikke, og jeg er fuldstændig enig i, at der er rigtig mange tegn på en stor opblomstring som konsekvens af den her aftale.
Det synes jeg også vi skal blive ved med, og det synes jeg for den sags skyld også vi skal, for så vidt angår velfærdsuddannelserne.
Det er også vigtigt, at vi får en udflytning af velfærdsuddannelserne.
Og derfor er jeg bare skuffet over den passage i regeringsgrundlaget.
Mads Olsen (SF), 2024-05-16:
Tak for ordet.
Jeg holder talen for Sofie Lippert, som desværre ikke kunne være i salen i dag.
Først og fremmest er det vigtigt at anerkende, at aftalen om flere og bedre uddannelsesmuligheder i hele Danmark blev indgået med det formål at skabe bedre uddannelsesmuligheder i hele landet, ikke kun i de store byer.
Gode uddannelsesmuligheder i hele landet gavner ikke kun den enkelte unge, men også lokalsamfundene, der har brug for udvikling, liv og adgang til kompetencer, der følger med de lokale uddannelser.
Ved at flytte nogle af studiepladserne ud af de større byer kan vi få et mere ligeligt fordelt uddannelseslandskab.
Det er blevet normalt, at man skal flytte til en større by for at studere, og der har været tale om en selvforstærkende udvikling, men det er jo ikke en naturlov.
Der kan være mange unge, som har lyst til at blive boende tæt på familien, venner og naturen, eller ikke har mulighed for at flytte.
Tænk f.eks. på den unge mor, som bor lidt længere væk fra den nærmeste store by.
Her vil mulighederne for at kunne læse på en videregående uddannelse tættere på hjemmet være værdsatte.
Hvis vi kun har muligheden for at uddanne folk i de fire største byer, risikerer vi, at nogle mister muligheden for at forfølge deres uddannelsesdrømme.
Desuden kan vi se, at populære uddannelser, der er blevet udflyttet, som jura i Esbjerg og jordemoderuddannelsen i Slagelse, er blevet fyldt.
Ligeledes er det med ingeniøruddannelsen i Kalundborg, der i begyndelsen havde lave optagelsestal, hvorefter de løbende er steget og flere og flere søger.
Afslutningsvis bør vi ikke glemme, at et styrket uddannelsesudbud uden for de store byer, hvor der er mangel på arbejdskraft inden for visse sektorer, kan øge incitamentet til at blive boende efter en uddannelse, da man jo er jobsikret, og at et bredere uddannelseslandskab derfor samtidig kan afhjælpe manglen på arbejdskraft i de mindre byer.
SF er med i aftalen om flere og bedre uddannelsesmuligheder i hele Danmark, fordi vi ønsker flere decentrale uddannelser i hele Danmark, hvor flere kan læse det, de drømmer om, tæt på, hvor de bor.
Derfor kan SF ikke stemme for beslutningsforslaget om at annullere udflytningen.
Tak for ordet.
Jeg mener faktisk, at vi styrker det frie valg med den her aftale.
Jeg ved, der har været en bevægelse mod, at alle unge bare skal søge mod de større byer og komme ind i ungdomslivet og studielivet der.
Jeg tror ikke, det er sådan, alle unge tænker.
Jeg tror, vi skal have modet til at sige til de unge – os unge: Det er okay, hvis du har lyst til at bosætte dig uden for de større byer; det gør dig ikke til en freak.
Vi skal også støtte det politisk ved at sørge for, at der selvfølgelig så er uddannelser uden for de større byer, så du ikke bare bosætter dig uden for de større byer og bruger lang tid på at pendle.
Jeg mener, det øger det frie valg.
Sandra Elisabeth Skalvig (LA), 2024-05-16:
Tak til ordføreren for talen.
Når jeg hører det, lyder det for mig, som om vi slet ikke har haft nogen videregående uddannelser der, før vi indgik den her aftale.
Det mener jeg jo ikke er helt korrekt.
Til gengæld kan jeg høre, at ordføreren i hvert fald er meget optaget af, at vi skal styrke uddannelserne uden for de fire største byer.
Men er det virkelig nødvendigt, at vi skal skære på pladserne i de fire største byer for at kunne sikre gode uddannelser uden for dem?
Mads Olsen (SF), 2024-05-16:
Som mange på den her talerstol har sagt før mig, er det jo desværre et nulsumsspil med faldende ungdomsårgange.
Jeg synes, det er svært, når vi har en aftale, der virker, at skulle begynde at pille elementer ud af den, som man ikke er glad for.
Jeg synes, at der var en ordfører, der ramte det meget godt med ordene om, at man ikke kan være halvt gravid, og det støtter jeg egentlig sådan set op om.
Det er fint, at man laver det fuldt ud og også tager hensyn til, at vi har faldende ungdomsårgange og det derfor desværre er et nulsumsspil.
Sandra Elisabeth Skalvig (LA), 2024-05-16:
Det gav mig ikke helt svar på, hvorfor det er så nødvendigt at lukke uddannelser i de fire største byer.
Men jeg kunne godt tænke mig at spørge ordføreren om noget andet, for vi har jo tit haft debatter hernede i salen, og jeg ved, at ordføreren er rigtig glad for det her med, at unge mennesker har et frit valg – et frit valg til selv at kunne bestemme, hvor de ønsker at tage deres uddannelse.
Så vil du gerne tvinge flere til ikke at kunne tage deres uddannelse i eksempelvis København, selv om det reelt set er det, de ønsker?
Anders Kronborg (S), 2024-05-16:
Jeg vil gerne kvittere for en god tale.
For at pointere det i den her meget vigtige debat vil jeg sige, at jeg synes, at når man snakker om uddannelser uden for de store byer, kommer debatten nogle gange til at blive skæv og handle om, om de studerende nu gider at bosætte sig derovre i det mørke Jylland, og om de ikke hellere vil til København, hvor der er caféliv, kulturliv osv.
Der synes jeg bare, at det er værd at bemærke, at f.eks. medicinuddannelsen, som er flyttet til Esbjerg, og som har 30 pladser, er der altså de sidste 3 år, hvor der har været ansøgninger til den uddannelse, mere end 1.300 studerende, der har ønsket at søge ind på en af de 30 pladser.
Så det viser sig jo, at hvis de rigtige uddannelser og gode uddannelser bliver placeret ude i landet, vælger de studerende dem også.
Så har man lavet et helt, helt andet praktisk samarbejde, som jeg kunne fortælle meget mere om.
Så det er bare en kvittering for det.
Det er spot on.
Mads Olsen (SF), 2024-05-16:
Jeg ved, at ordføreren går meget op i lokale uddannelser i Esbjerg, så det er jeg glad for.
Og jeg deler ordførerens analyse.
Jeg tror da, at der er mange unge, der gerne vil til de store og større byer for at uddanne sig, men vi må heller ikke glemme, at der altså også er nogle unge, der bare gerne vil blive boende lidt mere ude på landet, hvor man ikke skal stuve sig sammen i små studielejligheder.
Man vil måske gerne, når man kigger ud ad sit vindue, kigge på en mark i stedet for et andet lejlighedskompleks, være tættere på naturen, tættere på sin familie og ikke skulle rykkes op med rod og flytte tværs over landet for at studere det, man gerne vil.
Det tror jeg det er vigtigt at vi har fokus på herinde på Christiansborg.
For måden, vi taler om det på, har en stor indflydelse.
Det har vi set med erhvervsuddannelserne.
Der besluttede vi jo os kollektivt for at tale dem op, og det har haft en stor påvirkning på, hvordan vi unge ser på det.
Jeg synes også, at vi skal gøre det samme her.
Jeg er jo helt enig i, som jeg også sagde tidligere, at unge gerne vil uddanne sig uden for de store og større byer.
Det er jeg helt enig med ordføreren i.
Anders Kronborg (S), 2024-05-16:
Det er skam ikke kun i Esbjerg, at jeg ønsker uddannelser.
Jeg ønsker uddannelser bredt i hele landet.
Et godt eksempel med uddannelsesaftalen er jo, at der før uddannelsesaftalen kun var ét sted i Danmark, hvor man kunne læse til dyrlæge, og det var i København.
Men derovre, hvor der er flest dyr, altså i Jylland, kunne man ikke læse til dyrlæge.
Det er jo noget af det, vi får rettet op på med den uddannelsesaftale.
Vi kan også se, at ansøgertallet er enormt.
Så de unge mennesker vil gerne uddanne sig ude i landet, og der synes jeg bare, at det er så ærgerligt, at Liberal Alliance nu vil annullere det og virkelig sende et signal om, at ovre i de mindre bysamfund ønsker Liberal Alliance ikke en uddannelsesudvikling.
Heidi Bank (V), 2024-05-16:
Ordføreren for Liberal Alliance og jeg har jo haft samtaler omkring det her, fordi vi begge to er optaget af hele det område, der handler om STEM-uddannelser og om ingeniøruddannelserne, og af at sikre den arbejdskraft, der skal til.
Man kan sige, at den udflytning, der sker her, jo også er et udtryk for, at vi ved, at rigtig mange af de virksomheder, der står og har brug for ingeniøruddannede, også ligger i områder, hvor vi har svært ved at få nok til at søge uddannelserne.
Så det er jo også et forsøg på at skubbe til den proces.
Katrine Robsøe (RV), 2024-05-16:
Tak for det.
Og tak for en langt hen ad vejen meget positiv tale med mange visioner for, hvad man gerne vil, og en fremtidssikring af vores uddannelser.
Derfor kunne jeg egentlig godt tænke mig at stille samme spørgsmål til Venstres ordfører, som jeg stillede til Socialdemokratiet, desværre, synes jeg, uden at få så meget svar.
Hvad er så Venstres visioner for, hvordan vi rent faktisk kan gøre vores uddannelser endnu bedre og jo her særlig med fokus på at gøre vores uddannelser uden for de største byer endnu bedre og mere attraktive?
Heidi Bank (V), 2024-05-16:
Jamen jeg hørte godt spørgsmålet, og jeg hørte det også sådan, som jeg hørte det før til Socialdemokratiets ordfører, der blev spurgt ind til studiemiljøet.
Jeg tror bare, at vi også nogle gange skal øve os i at tænke lidt mere nyt.
Altså, det at være studerende ude i landet kan jo give nogle andre muligheder og noget ny læring.
For det første giver det nogle muligheder for at komme ud i nogle af de virksomheder, som kan skabe en god arbejdsplads for en senere, men for det andet kan det også skabe nogle rammer, som vi tit glemmer at tale om – det handler også om leveomkostninger, og at man ikke behøver at arbejde helt så meget ved siden af sit studie, fordi det bare er langt billigere at bo i Esbjerg, end det er at bo inde i København.
Så der er jo mange ting, hvor vi også skaber nogle andre muligheder for de studerende for at skabe sig et anderledes studieliv, hvis de vælger at læse uden for København eller Aarhus eller Aalborg eller Odense.
Katrine Robsøe (RV), 2024-05-16:
Ja, igen vil jeg sige, at der er rigtig mange gode ting her, men jeg skal bare høre, om Venstre har noget, man ligesom gerne vil gøre for at gøre det her endnu bedre, eller om man tænker, at nu er det landet der, hvor det skal være.
Heidi Bank (V), 2024-05-16:
Vi gør jo faktisk hele tiden noget i øjeblikket.
Vi indgår nogle aftaler, og vi følger de aftaler.
Vi er optaget af, at der bliver skabt nogle solide studiemiljøer derude, og det hænger jo også sammen med, at institutionerne får lov til at have nogle pladser derude, for ellers er der jo ikke noget at arbejde med; så kan de jo ikke skabe de studiemiljøer.